**Evropski rekord: U BiH su dvije od tri mlade osobe nezaposlene**

**U Sarajevu je prezentirana studija "Nezaposlenost mladih u BiH - Trenutna situacija, izazovi i preporuke" autora Erola Mujanovića, a u organizaciji Fondacije Friedrich Ebert.**

Mujanović je prezentirajući studiju naveo kako u našoj zemlji gotovo ništa od trendova ne ide u prilog mladim ljudima, kojih je u BiH nezaposleno gotovo 60 posto, što je neslavni evropski rekord.

"Među tim trendovima su nedostatak stranih investicija i obrazovanje kao vrlo slaba karika", rekao je Mujanović.

Istakao je kako su žene više pogođene ovim problemom nego muškarci te kako se mladi ljudi u prosjeku zapošljavaju tri do pet godina nakon što završe školovanje.

"S ciljem rješavanja ovog problema potrebno je uvesti više prakse u škole, finansijski rasteretiti službe za zapošljavanje koje izdvajaju mnogo novca za ljude koji uopće ne traže posao, a od čega bi se barem periodično mogle otvarati fabrike, modernizirati pravni okvir, raditi na prekvalifikaciji kadrova koja se u određenim slučajevima pokazala vrlo efikasnom...", naveo je Mujanović.

Kao pozitivan primjer naveo je Goražde u kojem su otvorene fabrike i zaposlene stotine ljudi te se sada sve više mladih vraća u taj grad, jer imaju mogućnost da dobiju dobar posao. "U stvarnosti postoje dva tržišta rada za mlade u BiH. U prvom su 10 do 15 posto mladih ljudi koji su vrlo interesantni poslodavcima jer imaju odlične sposobnosti, dok je u drugom tržištu više od 80 posto ljudi koji manje-više imaju ozbiljnih problema da se zaposle", kazao je Mujanović.

Jedna od komentatorica studije, Sanela Čekić-Bašić, sa Fakulteta političkih nauka u Sarajevu, istakla je kako je nezaposlenost mladih stari novi problem u našoj zemlji.

"I prije rata smo imali znatne stope nezaposlenosti, pa i mladih ljudi u BiH. Kada je riječ o današnjoj situaciji, ovaj problem jeste vrlo izražen u BiH, ali isti ili slični procenti, kada je riječ o nezaposlenosti mladih ljudi, su i u našoj regiji. Također, ovo je problem i Evropske unije, ali i globalni problem", kazala je ona.

Adis Arapović iz Centra civilnih inicijativa je istakao da će, ukoliko se nastave ovakvi trendovi, BiH već za deset godina biti zemlja staraca, jer danas imamo situaciju da veliki broj mladih ljudi pred sebe postavlja samo dvije opcije - ili odlazak u inozemstvo, ili rad u državnim institucijama.

Nermin Kujović, stručni saradnik u Fondaciji Friedrich Ebert, naveo je kako je nezaposlenost mladih ljudi veoma aktuelan problem u BiH te da nezaposlenost dovodi do apatije i kompleksa manje vrijednosti kod mladih ljudi, što dalje vodi ka devijacijama u društvu.